Яҡташ яҙыусы, Башҡортостан Республикаһының атҡаҙанған уҡытыусыһы Зөлфирә Йәғәфәр ҡыҙы Ҡаҙаҡбаева 1966 йылдың 24 октябрендә районыбыҙҙың гүзәл төбәктәренең береһе һаналған Бөрйәнйылға ауылында тыуған. Башҡорт дәүләт университетының филология факультетын тамамлай. Хеҙмәт юлында балалар баҡсаһында тәрбиәсенән Шишмә һәм Йылайыр райондарында уҡытыусы, «Ауыл уттары» Йылайыр район гәзитендә хаттар бүлеге мөдире, мөхәррир вазифаларына тиклем күтәрелә. Йөрәк йылыһын биш балаһына тигеҙ бүлеп, “Әсәлек даны” миҙалы яулаған автор республикала ижадсы булараҡ киң танылыу яуланы — хикәйәләре һәм повестары 1996 йылдан алып матбуғатта даими донъя күрә. Беренсе китабы — «Сиселмәгән сер» — 2004 йылда нәшер ителә. 2011 йылда З.Биишева исемендәге “Китап” нәшриәтендә донъя күргән “Хыялға илтер һуҡмаҡ” (повесть, хикәйәләр) – яҙыусы Зөлфирә Ҡаҙаҡбаеваның икенсе китабы. Йыйынтыҡта автор геройҙарының еңел булмаған яҙмышын, бөгөнгө заман кешеләренең уй-хистәрен, үҙ-ара мөнәсәбәтен, әхлаҡи сифаттарын сағыу образдар һәм иҫтә ҡалырлыҡ ваҡиғалар аша һүрәтләүгә өлгәшкән. Һәр әҫәрҙә авторҙың замандаштары, юғалып барған рухи ҡиммәттәрҙең торошо өсөн борсолоуы күренә.